ชุบชีวิตคนล้มละลายสอบประวัติออนไลน์
กรมบังคับคดีจับมือธนาคารเปิดให้ตรวจสอบคดีล้มละลายปลดล้มละลายผ่านระบบออนไลน์
21 ส.ค. 2554

กรมบังคับคดีจับมือธนาคารเปิดให้ตรวจสอบคดีล้มละลายปลดล้มละลายผ่านระบบออนไลน์
นายวิศิษฏ์ วิศิษฏ์สรอรรถ อธิบดีกรมบังคับคดี เปิดเผยว่า ขณะนี้กรมบังคับคดีได้เปิดให้สถาบันการเงินมาตรวจสอบข้อมูลการล้มละลายและการปลดการล้มละลายของบุคคลและนิติบุคคล เพื่อนำไปประกอบการพิจารณาสินเชื่อผ่านระบบออนไลน์แล้ว 
ทั้งนี้ ในวันที่ 25 พ.ค.นี้ จะมีการเซ็นสัญญาบันทึกข้อตกลงกับธนาคารกสิกรไทย หลังจากนั้นจะเซ็นสัญญากับธนาคารกรุงเทพ และธนาคารกรุงไทย 
อธิบดีกรมบังคับคดี ชี้แจงว่า เดิมทีนั้นการตรวจสอบประวัติลูกค้าว่ามีประวัติการล้มละลายหรือไม่ สถาบันการเงินจะต้องทำหนังสือมาเพื่อตรวจสอบ ซึ่งต้องใช้เวลานาน แต่ระบบใหม่สามารถตรวจสอบได้ทันที เพื่อเปิดทางให้ผู้ที่ปลดจากการล้มละลาย และต้องการสินเชื่อหรือทำธุรกิจสามารถเริ่มต้นชีวิตใหม่ได้เร็วขึ้น สามารถขอสินเชื่อจากสถาบันการเงินได้ 
“การเปิดช่องทางการให้ตรวจสอบผ่านระบบไอที จะเป็นบริการที่สถาบันการเงิน บริษัทเอกชน บุคคลธรรมดา สามารถที่จะตรวจสอบคุณสมบัติคู่ค้า ลูกค้าที่มาขอสินเชื่อว่ามีประวัติการล้มละลายหรือไม่ได้ในทันที” นายวิศิษฏ์ กล่าว
ทั้งนี้ ในปี 2553 ศาลล้มละลายกลางมีคดีล้มละลายใหม่ 14,256 คดี คดีเสร็จไป 17,586 ราย ในส่วนกรมบังคับคดีในปีงบประมาณ 2554 ตั้งเป้าหมายบังคับคดีล้มละลายไว้ 5.5 หมื่นคดี โดยในครึ่งปีแรกคดีเสร็จ 3.29 หมื่นคดี คิดเป็นทุนทรัพย์ 7.17 แสนล้านบาท 
อธิบดีกรมบังคับคดี กล่าวเพิ่มเติมว่า ปัจจุบันบริษัท ข้อมูลเครดิตแห่งชาติ (เครดิตบูโร) ได้มีการเปลี่ยนหลักเกณฑ์การจัดเก็บข้อมูลของผู้ที่มีประวัติล้มละลาย กรณีที่เจ้าของข้อมูลเครดิตเป็นบุคคลล้มละลายตามคำพิพากษาของศาล โดยให้สถาบันการเงินหรือเจ้าหนี้ส่งข้อมูลให้เครดิตบูโร และหลังจากปลดจากการล้มละลายตามกฎหมาย 3 ปีแล้ว ให้เครดิตบูโรจัดเก็บข้อมูลไว้อีก 5 ปี หลังจากนั้นให้ลบล้างข้อมูลออกจากเครดิตบูโร ซึ่งจะทำให้ลูกหนี้ที่ล้มละลายมีโอกาสที่จะฟื้นชีวิต และสามารถเข้าถึงสินเชื่อใหม่ได้ จากเดิมจะต้องติดอยู่ในเครดิตบูโรตลอด ทำให้ไม่สามารถเข้าถึงสินเชื่อใดๆ ได้อีก การที่กรมบังคับคดีเปิดบริการนี้ก็จะเสริมให้คนเหล่านี้มีโอกาสสร้างชีวิตใหม่อีกครั้ง